**POZIV ZA MEDIJE**

 Poštovane, poštovani,

HRVATSKA AKADEMIJA ZNANOSTI I UMJETNOSTI

RAZRED ZA GLAZBENU UMJETNOST I MUZIKOLOGIJU

i

FOND *STJEPAN ŠULEK*

imaju čast pozvati Vas na

PROMOCIJU NOTNIH IZDANJA AKADEMIKA STJEPANA ŠULEKA

**IV. KLASIČNI KONCERT**

**VOKALNI CIKLUSI: *PJESMA MRTVOG PJESNIKA*, *STRAH***

srijeda, 23. listopada 2019. U 19 sati

Razred za glazbenu umjetnost i muzikologiju Hrvatske akademije znanosti i umjetnosti i Fond *Stjepan Šulek*, predstavit će najnovija notna izdanja iz opusa akademika Stjepana Šuleka: 4. klasični koncert i Vokalni ciklusi *Pjesma mrtvog pjesnika* na poeziju Dobriše Cesarića i *Strah* na poeziju Đure Sudete.

Stjepan Šulek bio je violinist, dirigent, glazbeni pedagog, a nadasve skladatelj, iza kojega ostaje nevelik ali markantan glazbeni opus u kojem dominiraju velike forme i veliki sastavi. Svojim visokom umjetničkim dosezima, Šulekov opus važan je i dragocjen prilog hrvatskom glazbenom stvaralaštvu i hrvatskoj i europskoj kulturi.

Nažalost, 33. godine nakon skladateljeve smrti, još uvijek ima djela iz njegove umjetničke ostavine koja žive samo u rukopisu, čekajući da ih se obznani i tako zauvijek probudi. Unatoč tome što su gotovo kaligrafski ispisana olovkom, dostupna su tek uskom krugu zainteresiranih umjetnika i muzikologa, koji se, nažalost, moraju zadovoljiti preslikama.

Polazi li se od toga da je svako prvo tiskano izdanje rukopisa početni i najvažniji korak prema oživotvorenju i punoj recepciji glazbenog djela, nije teško zaključiti da takav, ponekad pionirski izdavački poduhvat, na tome putu, zavrjeđuje pozornost i priznanje. Prilika za to bit će već na početku najavljeni događaj u Preporodnoj dvorani HAZU 23. listopada, kada će se predstaviti dva nova, ujedno i prvi put tiskana notna izdanja spomenutih Šulekovih opusa. O izdanju Šulekovog 4. klasičnog koncerta u ime HAZU govorit će akademik **Zoran Juranić**, a o dvama vokalnim ciklusima *Pjesma mrtvog pjesnika* i *Strah* govorit će akademkinja **Koraljka Kos** i prof. **Haris Nonveiller**, predsjednik Fonda Stjepan Šulek.

U glazbenom dijelu programa izvedbe su iz vokalnih ciklusa *Pjesma mrtvog pjesnika* i *Strah* (uz recitacije) te 1. gudački kvartet iz ciklusa *Moje djetinjstvo*.

U privitku Vam dostavljamo program promocije. **Za više informacija**: prof. Haris Nonveiller, predsjednik Fonda *Stjepan Šulek*, fond.stjepan.sulek@gmail.com .

Srdačno Vas pozdravljamo, zahvaljujemo na suradnji i očekujemo Vaš dolazak.

Gordana Poletto Ružić

Ured za odnose s javnošću i medije HAZU